Angliában nemhogy gluténmentes túrós rétes nincs, de úgy en bloc szerintem nem ismerik a túrós rétest. Bezzeg otthon az összes nagymama tudja, hogy kell készíteni és szinte minden aluljáróban kapható, ha nem is túrós rétes de legalább túrós batyu. Itt a túró megvétele is problémás. Cottage cheese néven ugyan van még a legközelebbi boltban is valami túró szerű, de az nem olyan mint az igazi jó tehéntúró. Én a lengyel boltban szoktam túrót venni, az eléggé hasonló a Magyarországon is megszokott túróhoz. Egyszer az angol szomszédomnak is készítettem túrós rétest, cheese cakenek mutattam be, hogy mégis tudja mire számítson. Nagyon ízlett neki, de azért elmondta, hogy soha nem evett még ilyen sütit korábban.

Hozzávalók

2 db tojás

250 g tehéntúró

Leveles tészta

4-5 evőkanál porcukor

1 csomag vaníliás cukor

1-2 evőkanál mazsola

Elkészítés

A tojásokat szétválasztom. A tojássárgáját a vaníliás cukorral és a porcukorral robotgéppel habosra keverem, majd hozzáadom a túrót és a tojásfehérjét. Jól összedolgozom robotgéppel. Most már bele lehet tenni a mazsolát, annak aki szereti. Keverni nem kell nagyon csak egy kicsit átforgatni. Érdemes egy kis rumba beáztatni a mazsolát mielőtt a rétesbe tesszük. Az előre elkészített leveles tésztát széthajtom, beleöntöm a tölteléket és egyszerűen felgurigázom az egészet. Tepsiben sütöm nagyjából 30-40 percig és tálaláskor porcukrot hintek a tetejére.

Nem lehet kapni ezt a leveles tésztát a lakóhelyeden? Készíts gluténmentes palacsintát, ahhoz könnyebb beszerezni az alapanyagokat.